รัฐบาลจี้ธอส.เร่งปรับโครงสร้างเงินฝากใหม่
ครม.จี้ ธอส.ปรับโครงสร้างการเงิน พบรับฝากสั้น แต่ปล่อยสินเชื่อยาวกว่า 10 ปี
4 พ.ย. 2558

ครม.จี้ ธอส.ปรับโครงสร้างการเงิน พบรับฝากสั้น แต่ปล่อยสินเชื่อยาวกว่า 10 ปี 
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) ได้มอบหมายให้ธนาคารอาคารสงเคราะห์ (ธอส.) ร่วมกับกระทรวงการคลังและธนาคารแห่งประเทศไทย (ธปท.) จัดทำแผนการจัดหาแหล่งเงินทุน และปรับสมดุลโครงสร้างเงินทุนระยะยาวให้เหมาะสม และให้เสนอแผนต่อคณะกรรมการนโยบายรัฐวิสาหกิจ (คนร.) พิจารณาโดยด่วน
ทั้งนี้ ธอส.ที่มีเงินทุน 8.48 แสนล้านบาท แบ่งเป็นเงินทุนระยะสั้น ระยะยาว และส่วนทุน 63.30% 29.45% และ 7.25% ตามลำดับ ขณะที่การระดมทุนระยะยาวผ่านการออกพันธบัตรอยู่ที่ 8.41 หมื่นล้านบาท หรือ 9.92% ของทุนทั้งหมดเท่านั้น เท่ากับ ธอส.พึ่งเงินฝากระยะสั้นไม่เกิน 1 ปีเป็นส่วนใหญ่ ทำให้มีความเสี่ยงด้านสภาพคล่องและอัตราดอกเบี้ยในการดำรงเงินฝาก
นอกจากนี้ สินเชื่อของ ธอส. 99% เป็นการให้กู้ยืมยาวกว่า 10 ปี สะท้อนถึงความไม่สัมพันธ์ระหว่างอายุของหนี้สินกับสินทรัพย์ ธอส.จึงจำเป็นต้องมีแผนการปรับโครงสร้างเงินทุนระยะ 5 ปี
ขณะเดียวกัน ครม.อนุมัติให้ ธอส.ออกพันธบัตรกู้ยืมเงิน 2.6 หมื่นล้านบาท แบ่งเป็นการกู้ยืมใหม่ 2 หมื่นล้านบาท และกู้เพื่อทดแทนพันธบัตรเดิมที่จะหมดอายุ (Roll Over) อีก 6,000 ล้านบาท ตามแผนการจัดหาแหล่งเงินทุนและปรับโครงสร้างสินทรัพย์และหนี้สินระยะ 5 ปี (2558-2562)